ریمنڈ ڈیوس جونیئر

ریمنڈ ڈیوس جونیئر 
ریمنڈ ڈیوس جونیئر (14 اکتوبر ، 1914 – 31 مئی ، 2006) ہک امریکی کیمیا دان تے طبیعات دان ہن ۔ او 1960 توں 1980 دی دہائی وچ ہومسٹیک تجربے دے رہنما دے طور تے سنڄاتے ویندے ہن ، جیڑھا جو سجھ توں نکلݨ والے نیوٹرینوز دا پتہ لاوݨ والا پہلا تجربہ ہا ایں کیتے انھاں 2002 دا نوبل انعام طبیعات وچ ونڈیا ۔ 

 ابتدائی زندگی تے تعلیم 
ڈیوس واشنگٹن ، ڈی سی وچ ڄمے ہن ، جتھاں انھاں دے پیو نیشنل بیورو آف سٹینڈرڈز کیتے ہک فوٹوگرافر ہن ۔ انھاں کجھ سال اپݨی ماء کوں خوش کرݨ کیتے بطور کور بوائے گزارئے ، بھان٘ویں جو او کوئی دھن نہ ڳا سڳدے ہن ۔ او واٹر گیٹ وچ کنسرٹ وچ شرکت کرݨ توں لطف اندوز تھیندے ہن ، ایں توں پہلے جو ہوائی ٹریفک اتنا شور مچاوݨ لڳا جو موسیقی ڈٻ ونڄے ۔ انھاں دے بھرا وارن ، جیڑھے انھاں توں 14 مہینے چھوٹے ہن ، ٻلپݨ وچ انھاں دے ہمیشاں دے ساتھی ہن ۔ انھاں 1938 وچ یونیورسٹی آف میری لینڈ توں کیمسٹری وچ بی ایس دی ڈگری حاصل کیتی ، جیڑھا جو یونیورسٹی آف میری لینڈ کالج آف کمپیوٹر ، میتھمیٹیکل اینڈ نیچرل سائنسز دا حصہ ہے ۔ انھاں ایں سکول توں ماسٹر دی ڈگری وی حاصل کیتی تے 1942 وچ ییل یونیورسٹی توں فزیکل کیمسٹری وچ پی ایچ ڈی کیتی ۔ 

 گزر گزران 
ڈیوس جنگ دے زیادہ تر سال ڈگ وے پروونگ گراؤنڈ ، یوٹاہ وچ گزارئے ، جتھاں کیمیائی ہتھیاراں دے ٹیسٹ دے نتائج دا مشاہدہ کیتا تے انھاں دے پیشرو ، جھیل بونیویل دے ثبوت کیتے عظیم سالٹ لیک بیسن دی کھوڄ کیتی ۔

1945 وچ فوج توں فارغ تھیوݨ دے بعد ، ڈیوس مونسانٹو دے ماؤنڈ لیبارٹری ، میامسبرگ ، اوہائی وچ کم کرݨ ڳئے ، جتھاں او یونائیٹڈ سٹیٹس اٹامک انرجی کمیشن دی دلچسپی دی اپلائیڈ ریڈیو کیمسٹری کریندے ہن ۔ 1948 وچ ، او بروکھاون نیشنل لیبارٹری وچ شامل تھئے ، جیڑھا جو نیوکلیئر پاور دے پرامن استعمال ڳولݨ دی کوشش کریندا پیا ہا ۔

ڈیوس رپورٹ کریندے ہن جو انھاں کوں "کم کرݨ کیتے کوئی دلچسپ چیز ڳولݨ" کیتے آکھیا ڳیا ہا ، تے انھاں اپݨا کیریئر نیوٹرینوز دے مطالعہ کیتے وقف کر ݙتا ، جیڑھے ذرات ہن جنھاں دی بیٹا ڈیکے دے عمل دی وضاحت کرݨ کیتے پیش گوئی کیتی ڳئی ہئی ، لیکن جنھاں دے وکھرے وجود دی تصدیق نئیں تھئی ہئی ۔ ڈیوس بیٹا ڈیکے دے ذریعے نیوٹرینوز دا پتہ لاوݨ دی تحقیق کیتی ، جیڑھا عمل ہے جتھاں ہک نیوٹرینو نیوکلیئس کوں اتنی توانائی ݙیندا ہے جو کجھ مستحکم آئیسوٹوپس کوں ریڈیو ایکٹیو بݨا ݙیندا ہے ۔ جیویں جو ایں عمل دی شرح ٻہوں گھٹ ہے ، ایں کیتے نیوٹرینو تجربات وچ بݨݨ والے ریڈیو ایکٹیو ایٹم دی تعداد ٻہوں گھٹ ہے ، تے ڈیوس بیٹا ڈیکے دے علاو ٻئے عمل دی شرح دی تحقیق کرݨ شروع کر ݙتا جو نیوٹرینوز دے سگنل دی نقل کر سڳدے ہن ۔

کاربن ٹیٹرا کلورائیڈ دے بیرل تے ٹینک بطور ڈیٹیکٹر استعمال کریندے ہوئے ، ڈیوس اوچائی دے فنکشن دے طور تے تے زیر زمین گہرائی دے فنکشن دے طور تے آرگون-37 دی پیداوری دی شرح کوں بیان کیتا ۔ انھاں 1954 وچ بروکھاون ری ایکٹر وچ تے بعد وچ ساوانا ریور وچوں ہک ری ایکٹر وچ کلورین ایٹم اتے مشتمل ہک ڈیٹیکٹر نصب کیتا ۔ انھاں تجربات وچ ریڈیو ایکٹیو آرگون دی کوئی ودھ مقدار نئیں ݙٹھی ڳئی جݙݨ ری ایکٹر چل پئے ہن جݙݨ ری ایکٹر بند ہن ، تے ایں کوں پہلی تجرباتی شہادت سمجھا ڳیا جو کلورین رد عمل دا باعث بݨݨ والے نیوٹرینوز ، تے ری ایکٹرز وچ پیدا تھیوݨ والے اینٹی نیوٹرینوز ، وکھرے ہن ۔ نیوٹرینوز دا پتہ لاوݨ اینٹی نیوٹرینوز دا پتہ نہ لاوݨ توں ٻہوں مشکل ثابت تھیا ۔ ڈیوس ہومسٹیک تجربے دے پچھوں سائنسدان ہن ، جیڑھا جو وݙے پیمانے تے ریڈیو کیمیکل نیوٹرینو ڈیٹیکٹر ہا جنھاں سجھ توں نیوٹرینوز دے ثبوت دا پتہ لاتا ۔

ڈیوس 2002 وچ جاپانی طبیعات دان ماساتوشی کوشیبا تے اطالوی ریکارڈو گیاکونی دے نال رل تے فلکی طبیعات وچ شاندار ݙات کیتے نوبل انعام ونڈیا ، ڈیوس کوں کائناتی نیوٹرینوز دا پتہ لاوݨ تے کم کرݨ کیتے سراہا ڳیا ، ہومسٹیک تجربے وچ شمسی نیوٹرینو مسئلے کوں ݙیکھدے ہوئے ۔ جݙاں انھاں کوں انعام ݙتا ڳیا تاں انھاں دی عمر 88 سال ہئی ۔ 

 ذاتی زندگی 
ڈیوس اپݨی ذال اینا ٹوری نال بروکھاون وچ ملئے تے رل تے انھاں 21 فٹ دی لکڑی دی ہک ٻیڑی بݨائی ، جیندا ناں ہالسیئن ہا ۔ انھاں دے پنج ٻال ہن تے او 50 سال توں ودھ عرصے تئیں بلیو پوائنٹ ، نیو یارک وچ ہک ای گھر وچ ریہے ۔ 31 مئی ، 2006 کوں ، او الزائمر دی بیماری دی وجہ توں بلیو پوائنٹ ، نیو یارک وچ فوت تھی ڳئے ۔ 

 اعزازات تے ایوارڈز 
·        2003 ، بینجمن فرینکلن میڈل (جان این باہکال تے ماساتوشی کوشیبا دے نال)

·        2002 ، نوبل انعام برائے فزکس (ماساتوشی کوشیبا دے نال)

·        2001 ، نیشنل میڈل آف سائنس

·        2000 ، وولف پرائز برائے فزکس

·        1996 ، جارج ایلیری ہیل پرائز آف دی امریکن فلکیاتی سوسائٹی

·        1994 ، بیٹریس ایم ٹنسلے پرائز آف دی امریکن فلکیاتی سوسائٹی

·        1992 ، ڈبلیو کے ایچ پینوفسکی پرائز آف دی امریکن فزیکل سوسائٹی

·        1988 ، ٹام ڈبلیو بونر پرائز آف دی امریکن فزیکل سوسائٹی

·        1978 ، کامسٹاک پرائز برائے فزکس آف دی نیشنل اکیڈمی آف سائنسز